CELEX: 32019D1592
Language: hr
Date: 2019-09-24 00:00:00
Title: Provedbena odluka Vijeća (EU) 2019/1592 od 24. rujna 2019. o odobrenju Portugalu da uvede posebnu mjeru odstupanja od članka 193. Direktive 2006/112/EZ o zajedničkom sustavu poreza na dodanu vrijednost

27.9.2019   
               
               
                  HR
               
               
                  Službeni list Europske unije
               
               
                  L 248/67
               
            
         PROVEDBENA ODLUKA VIJEĆA (EU) 2019/1592
         od 24. rujna 2019.
         o odobrenju Portugalu da uvede posebnu mjeru odstupanja od članka 193. Direktive 2006/112/EZ o zajedničkom sustavu poreza na dodanu vrijednost
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije,
         uzimajući u obzir Direktivu Vijeća 2006/112/EZ od 28. studenoga 2006. o zajedničkom sustavu poreza na dodanu vrijednost (1), a posebno njezin članak 395. stavak 1.,
         uzimajući u obzir prijedlog Europske komisije,
         budući da:
         
                     (1)
                  
                  
                     Dopisom koji je Komisija zaprimila 2. srpnja 2018., Portugal je zatražio odobrenje za uvođenje posebne mjere odstupanja od članka 193. Direktive 2006/112/EZ za isporuke pluta, drva, češera bora ili pinjola u ljusci, ako je osoba kojoj se ta roba isporučuje porezni obveznik koji ima registrirano sjedište, stalnu poslovnu jedinicu ili uobičajeno boravište u Portugalu i obavlja transakcije za koje ima pravo na potpun ili djelomičan odbitak pretporeza (ulaznog PDV-a). Portugal je dopisima koje je Komisija zaprimila 27. studenoga 2018. i 19. ožujka 2019. dostavio dodatne informacije Komisiji.
                  
               
                     (2)
                  
                  
                     U skladu s člankom 395. stavkom 2. drugim podstavkom Direktive 2006/112/EZ Komisija je dopisima od 27. ožujka 2019. obavijestila druge države članice o zahtjevu Portugala. Komisija je dopisom od 28. ožujka 2019. obavijestila Portugal da ima sve informacije potrebne za razmatranje zahtjeva.
                  
               
                     (3)
                  
                  
                     Portugal smatra da je razina prijevara i utaja poreza u šumarskom sektoru u Portugalu iznimno visoka. To je zato što u tom sektoru dominira velik broj malih proizvođača i brojni uzgajivači koji prodaju sirovine za prerađivačke tvrtke bez prijave i plaćanja PDV-a za te prodaje. Priroda tržišta i uključenih poslovnih subjekata dovela je do prijevara u vezi s PDV-om koje portugalska porezna tijela teško mogu suzbiti unatoč pojačanom nadzoru i mjerama koje su već poduzete. Kako bi suzbio utaju poreza, Portugal namjerava uvesti mehanizam prijenosa porezne obveze za isporuke pluta, drva, češera bora i pinjola u ljusci. Time bi se odgovornost za plaćanje PDV-a prebacila na mali broj poduzeća za preradu koje se lako može identificirati. Portugal smatra da bi se time uklonila takva vrsta prijevare u vezi s PDV-om i smanjili gubici prihoda od PDV-a koji iz toga proizlaze.
                  
               
                     (4)
                  
                  
                     Portugalu bi stoga trebalo odobriti da uvede posebnu mjeru tijekom ograničenog razdoblja do 31. prosinca 2022.
                  
               
                     (5)
                  
                  
                     Odstupanja se u pravilu odobravaju na ograničeno razdoblje kako bi se moglo ocijeniti je li posebna mjera primjerena i djelotvorna. Odstupanjima se državama članicama daje vrijeme da do isteka posebne mjere uvedu uobičajene mjere za borbu s konkretnim problemom, čime produljenje odstupanja postaje nepotrebno. Odstupanja koja omogućuju primjenu mehanizma prijenosa porezne obveze odobravaju se samo iznimno za određena područja u kojima se pojavljuju prijevare i predstavljaju posljednje rješenje. Portugal bi stoga do isteka posebne mjere trebao uvesti druge uobičajene mjere za suzbijanje i sprečavanje prijevara u vezi s PDV-om u sektoru pluta, drva, češera bora i pinjola u ljusci te mu stoga nakon toga više ne bi trebalo biti potrebno odstupanje od članka 193. Direktive 2006/112/EZ u pogledu takvih isporuka.
                  
               
                     (6)
                  
                  
                     Posebnom mjerom neće se negativno utjecati na vlastita sredstva Unije koja proizlaze iz PDV-a,
                  
               DONIJELO JE OVU ODLUKU:
         
            Članak 1.
            Odstupajući od članka 193. Direktive 2006/112/EZ, Portugalu se odobrava određivanje poreznog obveznika kojemu se isporučuju pluto, drvo, češeri bora ili pinjoli u ljusci kao osobe koja je dužna platiti PDV ako je to porezni obveznik koji ima registrirano sjedište, stalnu poslovnu jedinicu ili uobičajeno boravište u Portugalu i obavlja transakcije za koje ima pravo na potpun ili djelomičan odbitak pretporeza.
         
         
            Članak 2.
            Ova Odluka proizvodi učinke od dana priopćenja.
            Primjenjuje se od 1. siječnja 2020. i prestaje važiti 31. prosinca 2022.
         
         
            Članak 3.
            Ova je Odluka upućena Portugalskoj Republici.
         
         
            Sastavljeno u Bruxellesu 24. rujna 2019.
            
               
                  Za Vijeće
               
               
                  Predsjednica
               
               K. KULMUNI
            
         
         
            (1)  SL L 347, 11.12.2006., str. 1.